Ietermagô van vermeende stropers geredFoto: SAPD, Noordwes ŉ Seldsame manlike Afrika-ietermagô, wat deel is van die hoogs bedreigde spesie in die wêreld, is in Rustenburg, Noordwes, gesteel. Die dier is na bewering van die Rampampa-gebergtes, net buite Mabeeskraal, Mogwase gesteel. Kapt. Elsabé Augoustides, woordvoerder van die polisie, sê die ietermagô is na bewering gesteel en daarna op 1 Augustus na Rustenburg gebring. “Die polisie het ŉ wenk van lede van die gemeenskap gekry en die dier is in die besit van twee persone by Rustenburg-taxistaanplek gevind. Die verdagtes het die verskrikte dier in ŉ plastieksak gehou en hulle sou in ŉ taxi daarmee weggery het, toe lede van die Phokeng-veediefstaleenheid op hulle toegeslaan het.” Volgens inligting wat ontvang is, is die taxi voorgekeer en deursoek. “Tydens die soektog is die dier, met ŉ geraamde waarde van R400 000 gevind. ŉ Voorlopige ondersoek het aan die lig gebring die verdagtes wou die dier vir R20 000 verkoop,” het Augoustides bygevoeg. Die ietermagô word beskou as een van die wêreld se mees gesoekte bedreigde spesies. “Dit is aan ŉ dierekenner oorhandig vir veilige bewaring. Die ietermagô sal na die hospitaal vir weerlose diere in Johannesburg geneem word.” Na bewering word ietermagôs gevang weens ongegronde gelowe van die medisinale waarde van hul skubbe. Die twee beskuldigdes, Surprise Moyani Nkomezulu (25) en Tlhobogang Daniel Mantsho (34), het Vrydag in die Rustenburg-landdroshof verskyn. “Hulle is vrygelaat op R2 500 elk en sal op 31 Augustus weer in die hof verskyn.”